b'\n_START_ARTICLE_\nSfigmomanometer\n_START_PARAGRAPH_\nSf\xc3\xadgmomanometer (gr\xc5\xa1ko sphigmus - pulz + manometer) je merilna priprava za merjenje arterijskega krvnega tlaka._NEWLINE_Sfigmomanometer sestavljajo napihljiva man\xc5\xa1eta, \xc5\xbeivosrebrni kapljevinski manometer, gibljiva cev, ki povezuje man\xc5\xa1eto z manometrom, ter bodisi gumijasta bu\xc4\x8dka z ventilom za napihovanje man\xc5\xa1ete, bodisi motorizirani sistem za polnjenje man\xc5\xa1ete. Ro\xc4\x8dni model sfigmomanometra, kot se uporablja \xc5\xa1e danes, je v za\xc4\x8detku 20. stoletja uvedel italijanski zdravnik Scipione Riva-Rocci (1863-1937).\n_START_SECTION_\nDelovanje\n_START_PARAGRAPH_\nMan\xc5\xa1eta se namesti na nadlaket sede\xc4\x8dega pacienta v pribli\xc5\xbeno isti vi\xc5\xa1ini, kot je srce. Tlak v man\xc5\xa1eti pove\xc4\x8dujemo, dokler povsem ne ustavimo pretoka krvi v arteriji. Med poslu\xc5\xa1anjem brahialne arterije v komol\xc4\x8dnem sklepu s stetoskopom postopoma zni\xc5\xbeujemo tlak v man\xc5\xa1eti. Pri dolo\xc4\x8denem tlaku, ko za\xc4\x8dne kri spet te\xc4\x8di po arteriji, zasli\xc5\xa1imo \xc5\xa1umenje in sr\xc4\x8dni pulz. Tlak zabele\xc5\xbeimo kot sistoli\xc4\x8dni tlak. Ob nadaljnjem zni\xc5\xbeevanju tlaka pri dolo\xc4\x8deni vrednosti \xc5\xa1umenje poneha, kar zabele\xc5\xbeimo kot diastoli\xc4\x8dni tlak.'